Αγαπητέ κύριε Λάκη Κουρετζή

Σας στέλνουμε αυτήν την επιστολή με αφορμή, την συνάντηση που είχαμε το Σάββατο 9/3/13. Ήταν τιμή να σας γνωρίσουμε από κοντά. Γράφοντάς σας θέλουμε να ξαναζωντανέψουμε τις αναμνήσεις εκείνης της μέρας, αλλά κυρίως να σας ευχαριστήσουμε από την καρδιά μας για αυτήν τη μοναδική εμπειρία που μας προσφέρατε, το θεατρικό παιχνίδι.

Ήταν μια μοναδική εμπειρία η επαφή μας με την έννοια του θεάτρου μέσα από το θεατρικό παιχνίδι. Ήρθαμε σε επαφή με κάτι καινούριο και πρωτόγνωρο για μας, με μια άλλη μορφή έκφρασης από εκείνη της μουσικής με την οποία εμείς έχουμε πια εξοικειωθεί καλά. Ακόμα πιο πολύ μας γοήτευσε ο αυτοσχεδιασμός, που μας δημιούργησε μια μοναδική αίσθηση ελευθερίας. Είναι αμέτρητες τελικά οι πηγές έκφρασης μέσα από την τέχνη. Μας βοηθήσατε να σκεφτούμε με τρόπο που δεν το κάνουμε καθημερινά. Μας μάθατε πώς να δρούμε με ομαδικότητα σε πολύ λίγο χρόνο. Παίξαμε θεατρικό παιχνίδι και αυτοσχεδιάσαμε. Φαινόταν δύσκολο στην αρχή, αλλά καταφέραμε ένα ωραίο αποτέλεσμα.

Ένιωσα πολύ καλά και πολύ ευχάριστα τόσο με εσάς, όσο και με το άλλο σχολείο που ήρθε εκείνη τη μέρα, και κάναμε γνωριμίες και με άλλα παιδιά. Παρά το γεγονός ότι συναντηθήκαμε με άτομα που γνωρίσαμε για πρώτη φορά, χάρη στο θεατρικό παιχνίδι, νιώσαμε πολύ άνετα και συνεργαστήκαμε μαζί τους σαν να ήμασταν μια παρέα. Συνεργαστήκαμε αρμονικά, διασκεδάσαμε και αποκτήσαμε μεγαλύτερη άνεση με τον εαυτό μας. Μέσω του αυτοσχεδιασμού, εκφράσαμε με περισσότερη ελευθερία τα συναισθήματά μας και διασκεδάσαμε χωρίς καμιά προετοιμασία. Όση ώρα συμμετείχαμε στη δραστηριότητα αυτή ξεχάσαμε τα προβλήματά μας και αισθανθήκαμε σαν να ήμασταν σε έναν άλλο κόσμο.

Στην αρχή νιώσαμε άβολα γιατί βρισκόμασταν σε ένα ξένο περιβάλλον. Όταν τελειώσαμε ένιωθα εντελώς διαφορετικά από ό,τι στην αρχή. Ένιωθα άνετα στον χώρο και ένιωθα ότι γνώριζα τα άλλα παιδιά για χρόνια. Γενικότερα το θεατρικό παιχνίδι με έμαθε να εκφράζομαι με άνεση, να συνεργάζομαι με άλλα άτομα, να δρω με ομαδικότητα και να αυτοσχεδιάζω. Αλλά το σημαντικότερο ήταν ότι διασκέδασα και γνώρισα καινούρια πρόσωπα. Όλα τα παιδιά διασκέδασαν, και ακόμα και τα πιο ντροπαλά έδειξαν μια εικόνα του εαυτού τους που ώς τώρα δεν γνωρίζαμε. Συνεργαστήκαμε και ενωθήκαμε περισσότερο, συγκεκριμένα με την τάξη μας.

Το τελευταίο μέρος της συνάντησης ήταν κάτι πρωτόγνωρο για μας. Με τη συνέντευξη σάς γνωρίσαμε περισσότερο και επίσης γίναμε για λίγο "δημοσιογράφοι".

Φεύγοντας από τη συνάντησή μας ένιωσα το βήμα μου ελαφρότερο και το πρόσωπό μου πιο χαμογελαστό. Κοιτούσα τον κόσμο γύρω μου και ήθελα να τους κάνω να γελάσουν, να γελάσω κι εγώ μαζί τους. Καθώς είχα παίξει, συνεργαστεί, αγκαλιάσει, διασκεδάσει με άγνωστους ανθρώπους κατάλαβα πως οι άνθρωποι δεν διαφέρουμε και τόσο μεταξύ μας.

Ελπίζουμε να σας άρεσε το δώρο που σας κάναμε, το ανθοδοχείο. Θεωρήσαμε ότι είναι χρήσιμο, ειδικά τώρα την άνοιξη. Μικρό δωράκι δείγμα της ευγνωμοσύνης μας που θα σας θυμίζει εμάς, όπως και εμείς θα θυμόμαστε για πάντα την πρώτη μας επαφή με το θέατρο, όχι πια σαν θεατές αλλά σαν συμμετέχοντες.

Το να ευχαριστήσει κανείς έναν άνθρωπο σαν και εσάς είναι το λιγότερο που μπορεί να κάνει για αυτά που μας προσφέρατε. Θα θέλαμε να σας ευχαριστήσουμε άλλη μια φορά για τη μοναδική εμπειρία που μας προσφέρατε και να ζητήσουμε, αν είναι δυνατόν, να μας δοθεί η ευκαιρία να έχουμε άλλη μια εμπειρία θεατρικού παιχνιδιού μαζί σας. Σας ευχαριστούμε πολύ και ευχόμαστε μια ακόμη συνάντηση μαζί σας αν το επιθυμείτε και εσείς.

Με εκτίμηση,

Α2 Λυκείου, Μουσικό Σχολείο Ηρακλείου

*(Η επιστολή είναι μια σύνθεση αποσπασμάτων από τις επιστολές που έγραψαν τα παιδιά με αφορμή την εμπειρία που τους προσφέρατε. Ευχαριστούμε πολύ.*

*Η υπεύθυνη καθηγήτρια Κατερίνα Κουφάκη)*